
LIETUVOS RESPUBLIKOS TEISINGUMO MINISTRAS

ĮSAKYMAS
DĖL ASMENS VARDO IR PAVARDĖS KEITIMO TAISYKLIŲ PATVIRTINIMO

2016 m. gruodžio 28 d. Nr. 1R-333
Vilnius


Vadovaudamasis Lietuvos Respublikos civilinės būklės aktų registravimo įstatymo 24 straipsnio 1 ir 2 dalimis ir Lietuvos Respublikos civilinio kodekso 3.167 straipsnio 4 dalimi: 
1. Tvirtinu Asmens vardo ir pavardės keitimo taisykles (pridedama).
2. Pripažįstu netekusiu galios Lietuvos Respublikos teisingumo ministro 2001 m. birželio 20 d. įsakymą Nr. 111 „Dėl Asmens vardo, pavardės ir tautybės keitimo patvirtinimo“ su visais pakeitimais ir papildymais. 
3. Nustatau, kad:
3.1. šis įsakymas įsigalioja 2017 m. sausio 1 d.; 
3.2. iki šio įsakymo įsigaliojimo pradėtos asmens vardo ir pavardės keitimo procedūros baigiamos pagal jų pradėjimo metu galiojusius teisės aktus. 



Teisingumo ministrė 					      Milda Vainiutė


6





PATVIRTINTA
Lietuvos Respublikos teisingumo ministro 
2016 m. gruodžio 28 d. įsakymu Nr. 1R-333

ASMENS VARDO IR PAVARDĖS KEITIMO TAISYKLĖS 

I SKYRIUS
BENDROSIOS NUOSTATOS

1. Asmens vardo ir pavardės keitimo taisyklės (toliau – taisyklės) nustato vardo ir pavardės keitimo pagrindus ir šių asmens duomenų keitimo civilinės būklės aktų įrašuose tvarką. 
Sprendžiant asmens vardo ir pavardės keitimo klausimus, Lietuvos Respublikos teisingumo ministro (toliau – teisingumo ministras) tvirtinamos civilinės būklės aktų registravimo taisyklės taikomos tiek, kiek šių klausimų nereglamentuoja šios taisyklės. 
2. Keisti vardą ir (ar) pavardę turi teisę Lietuvos Respublikos piliečiai, asmenys be pilietybės ir užsienio valstybių piliečiai (toliau – pareiškėjas). Šiuos asmens duomenis keisti leidžiama 16 metų sulaukusiam pareiškėjui.  
Kai keičiamas jaunesnio kaip 16 metų nepilnamečio vaiko vardas ir (ar) pavardė, jo vardu prašymą ir kitus šiose taisyklėse nurodytus dokumentus dėl vardo ir (ar) pavardės pakeitimo civilinės metrikacijos įstaigai pateikia jo atstovas pagal įstatymą. 
3. Užsienio valstybės piliečio ir asmens be pilietybės vardas ir (ar) pavardė gali būti pakeisti tik Lietuvos Respublikos civilinės metrikacijos įstaigose ar Lietuvos Respublikos diplomatinėse atstovybėse ir konsulinėse įstaigose (toliau – konsulinė įstaiga) jam įrašytuose civilinės būklės aktų įrašuose. 
4. Pasirinktas vardas ir (ar) pavardė, į kurį keičiamas turimas vardas ir (ar) pavardė, turi neprieštarauti gerai moralei ir Lietuvos Respublikos viešajai tvarkai, o kai keičiamas nepilnamečio vaiko vardas ir (ar) pavardė, – taip pat ir geriausiems vaiko interesams. Pasirinktas vardas ir pavardė taip pat turi atitikti asmens lytį, išskyrus atvejus, kai juos keičia asmuo, kuriam diagnozuotas transseksualumas.
Pasirinktas vardas ir (ar) pavardė, į kuriuos keičiami turimi vardas ir (ar) pavardė, rašomi Lietuvos Respublikos asmens vardo ir pavardės rašymo dokumentuose įstatymo ir kitų teisės aktų, reglamentuojančių vardų ir pavardžių rašymą dokumentuose, nustatyta tvarka.
Punkto pakeitimai:
Nr. 1R-453, 2021-12-31, paskelbta TAR 2021-12-31, i. k. 2021-27936
Nr. 1R-183, 2022-04-29, paskelbta TAR 2022-04-29, i. k. 2022-08995

5. Pagal šias taisykles vardo pakeitimu laikomas vieno vardo pakeitimas į kitą vieną vardą, vieno vardo pakeitimas į du vardus arba atvirkščiai, taip pat dviejų vardų pakeitimas į kitus du vardus ar dviejų turimų vardų eiliškumo pakeitimas. 
Pagal šias taisykles asmuo savo turimą vienanarę arba dvinarę pavardę gali keisti į kitą vienanarę arba dvinarę pavardę.  
6. Už vardo ir (ar) pavardės pakeitimą Lietuvos Respublikos rinkliavų įstatymo nustatyta tvarka imama Lietuvos Respublikos Vyriausybės nustatyto dydžio rinkliava. 
7. Šiose taisyklėse vartojamos sąvokos suprantamos taip, kaip jos apibrėžtos Lietuvos Respublikos civilinės būklės aktų registravimo įstatyme ir Lietuvos Respublikos asmens vardo ir pavardės rašymo dokumentuose įstatyme.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

II SKYRIUS
ASMENS, SULAUKUSIO 16 METŲ, VARDO IR (AR) PAVARDĖS KEITIMO PAGRINDAI

8. Pareiškėjas savo vardą (vardus) gali pakeisti į kitą vardą (vardus). 
9. Pareiškėjas gali pakeisti savo pavardę, jeigu: 
9.1. nori turėti tėvų ar vieno iš jų pavardę;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

9.2. nori turėti senelių, prosenelių ar kitų protėvių pagal tiesiąją giminystės liniją ar vieno iš jų pavardę;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

9.3. nori turėti dvinarę pavardę, sudarytą iš:
9.3.1. tėvo ir motinos skirtingų vienanarių pavardžių, vieno iš tėvų vienanarės pavardės ir kito dvinarės (daugianarės) pavardės pasirinkto dėmens arba iš abiejų tėvų dvinarių (daugianarių) pavardžių pasirinktų dėmenų (vieną dėmenį pasirenkant iš tėvo, kitą iš motinos pavardės);
9.3.2. savo turimos vienanarės pavardės ar dvinarės (daugianarės) pavardės pasirinkto dėmens ir senelių, prosenelių ar kitų protėvių pagal tiesiąją giminystės liniją ar vieno iš jų vienanarės pavardės ar dvinarės (daugianarės) pavardės pasirinkto dėmens;
9.3.3. savo turimos vienanarės pavardės ar dvinarės (daugianarės) pavardės pasirinkto dėmens ir savo anksčiau turėtos vienanarės pavardės ar dvinarės (daugianarės) pavardės pasirinkto dėmens;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

9.4. nori turėti patėvio (pamotės), buvusio globėjo (buvusio ar esamo rūpintojo) pavardę;
9.5. turi pavardės formą, neatitinkančią jo lyties; 
9.6. neteko galios nuo 2019-05-11;
Papunkčio pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564

9.7. nori turėti kitokią pavardę turimos pavardės pagrindu (su kitokia galūne ar kitokia priesaga, be priesagos ar su priesaga), jeigu pageidaujama pavardė yra tradicinėje vartosenoje;
Papunkčio pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564

9.8. po santuokos įregistravimo vietoj turimos pavardės nori įgyti bendrą su sutuoktiniu pavardę arba sutuoktinio dvinarės (daugianarės) pavardės pasirinktą dėmenį (dėmenis);
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

9.9. po santuokos įregistravimo prie turimos pavardės nori prijungti sutuoktinio pavardę arba sutuoktinio dvinarės (daugianarės) pavardės pasirinktą dėmenį;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

9.10. nori susigrąžinti bet kurią pirmiau turėtą pavardę; 
9.11. nori įgyti pavardės formą, nenurodančią šeiminės padėties, arba atvirkščiai; 
9.12. nori vietoj savo nelietuviškos sugramatintos (su lietuviška galūne) pavardės įgyti tokią pačią, tik nesugramatintą pavardę (be lietuviškos galūnės), arba atvirkščiai – vietoj nelietuviškos nesugramatintos pavardės įgyti tokią pačią, tik sugramatintą pavardę;
9.13. nori atsisakyti turimos dvinarės (daugianarės) pavardės pasirinkto dėmens (dėmenų); 
Papildyta papunkčiu:
Nr. 1R-183, 2022-04-29, paskelbta TAR 2022-04-29, i. k. 2022-08995

9.14. nori sukeisti vietomis turimos dvinarės (daugianarės) pavardės dėmenis. 
Papildyta papunkčiu:
Nr. 1R-183, 2022-04-29, paskelbta TAR 2022-04-29, i. k. 2022-08995

91. Pareiškėjo vardas ir (ar) pavardė taip pat gali būti keičiamas (keičiami), kai: 
91.1. pareiškėjas vardą ir (ar) pavardę pasikeitė užsienio valstybėje, kurioje jis gyvena ar gyveno arba kurios pilietis yra ar buvo;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

91.2. pareiškėjas nori turėti lietuviškais rašmenimis pagal tarimą (transkripcijos į lietuvių kalbą taisykles) užrašytą vardą ir (ar) pavardę. 
Papildyta punktu:
Nr. 1R-165, 2019-05-10, paskelbta TAR 2019-05-10, i. k. 2019-07564

92. Pareiškėjas, kuriam diagnozuotas transseksualumas, gali pakeisti savo vardą ir pavardę, jei nori turėti kitai lyčiai būdingas vardo ir pavardės formas. 
Papildyta punktu:
Nr. 1R-453, 2021-12-31, paskelbta TAR 2021-12-31, i. k. 2021-27936

93. Pareiškėjas gali pakeisti savo vardą ir (ar) pavardę, kai nori juos rašyti lotyniškos abėcėlės rašmenimis (be diakritinių ženklų), jeigu jis:
93.1. yra ne lietuvių tautybės Lietuvos Respublikos pilietis ir nori šiais rašmenimis užrašyti savo tautinio vardyno vardą ir (ar) pavardę pagal tos tautinės kalbos rašybos ir darybos taisykles;
93.2. turi ar turėjo kitos užsienio valstybės pilietybę ir vardas ir (ar) pavardė šiais rašmenimis įrašyti dokumento šaltinyje;
93.3. nori turėti tėvų, senelių, prosenelių ar kitų protėvių pagal tiesiąją giminystės liniją, kurie turi ar turėjo kitos užsienio valstybės pilietybę ir kurių pavardė šiais rašmenimis įrašyta dokumento šaltinyje, ar vieno iš jų pavardę;
93.4.   vardą ir (ar) pavardę įgijo užsienio valstybėje, kurioje gyvena ar gyveno, ir vardas ir (ar) pavardė šiais rašmenimis įrašyti dokumento šaltinyje;
93.5. nori turėti sutuoktinio pavardę, kuri dokumento šaltinyje įrašyta nelietuviškais rašmenimis;
93.6. nori turėti tėvų ar vieno iš jų pavardę, kuri dokumento šaltinyje įrašyta nelietuviškais rašmenimis. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

10. Jeigu pavardę keičia pareiškėjas, kuris yra sudaręs santuoką, jo sutuoktinio pavardė automatiškai nekeičiama. 
Jeigu pavardę keičia pareiškėjas, turintis nepilnamečių vaikų, jų pavardės automatiškai nekeičiamos. 
Jeigu vardą ir (ar) pavardę keičia nors vienas iš nepilnamečio vaiko tėvų, įrašai apie tėvus atitinkamai keičiami nepilnamečių vaikų gimimo įrašuose, išskyrus atvejus, kai vardas ir pavardė pakeisti šių taisyklių 92 punkto pagrindu.
Punkto pakeitimai:
Nr. 1R-453, 2021-12-31, paskelbta TAR 2021-12-31, i. k. 2021-27936

101. Šių taisyklių 92 punkte nurodytu pagrindu kartu turi būti keičiami ir vardas, ir pavardė. Pavardės forma nekeičiama, jei yra tinkama abiem lytims. 
Papildyta punktu:
Nr. 1R-453, 2021-12-31, paskelbta TAR 2021-12-31, i. k. 2021-27936

III SKYRIUS
JAUNESNIO KAIP 16 METŲ NEPILNAMEČIO VAIKO VARDO IR (AR) PAVARDĖS KEITIMO PAGRINDAI

11. Jaunesnio kaip 16 metų nepilnamečio vaiko vardas (vardai) gali būti keičiamas (keičiami), jeigu turimas vardas (vardai) neatitinka geriausių jo interesų. 
12. Jaunesnio kaip 16 metų nepilnamečio vaiko pavardė bendru tėvų sutarimu gali būti keičiama, jeigu:
12.1. norima suteikti vieno iš tėvų pavardę (kai tėvo ir motinos pavardės skirtingos) arba bendrą tėvų pavardę (kai tėvų pavardė skiriasi nuo vaiko pavardės); 
12.2. norima suteikti dvinarę pavardę, sudarytą iš tėvo ir motinos skirtingų vienanarių pavardžių, vieno iš tėvų vienanarės pavardės ir kito dvinarės (daugianarės) pavardės pasirinkto dėmens arba iš abiejų tėvų dvinarių (daugianarių) pavardžių pasirinktų dėmenų (vieną dėmenį pasirenkant iš tėvo, kitą iš motinos pavardės);
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

12.3. norima suteikti vienanarę pavardę, sudarytą iš tėvo arba motinos pavardžių pasirinkto vieno dėmens, kai bent vieno iš tėvų pavardė yra dvinarė (daugianarė); 
12.4. norima suteikti pavardės formą, nenurodančią šeiminės padėties, arba atvirkščiai;
12.5. vietoj jo nelietuviškos sugramatintos (su lietuviška galūne) pavardės jam norima suteikti tokią pačią, tik nesugramatintą pavardę (be lietuviškos galūnės), arba atvirkščiai – vietoj nelietuviškos nesugramatintos pavardės norima suteikti tokią pačią, tik sugramatintą pavardę.  
121. Jaunesnio kaip 16 metų nepilnamečio vaiko vardas ir (ar) pavardė taip pat gali būti keičiamas (keičiami), kai: 
121.1. vaiko vardas ir (ar) pavardė buvo pakeisti užsienio valstybėje, kurioje vaikas gyvena ar gyveno arba kurios pilietis yra ar buvo;
Papunkčio pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

121.2. vaikui norima suteikti lietuviškais rašmenimis pagal tarimą (transkripcijos į lietuvių kalbą taisykles) užrašytą vardą ir (ar) pavardę. 
Papildyta punktu:
Nr. 1R-165, 2019-05-10, paskelbta TAR 2019-05-10, i. k. 2019-07564

122. Jaunesnio kaip 16 metų nepilnamečio vaiko vardas ir (ar) pavardė gali būti keičiami, kai norima juos rašyti lotyniškos abėcėlės rašmenimis (be diakritinių ženklų), jeigu:
122.1.  jis arba jo tėvai ar vienas iš jų yra ne lietuvių tautybės Lietuvos Respublikos pilietis ir norima šiais rašmenimis užrašyti jo tautinio vardyno vardą ir (ar) pavardę pagal tos tautinės kalbos rašybos ir darybos taisykles;
122.2. jis turi ar turėjo kitos valstybės pilietybę ir vardas ir (ar) pavardė šiais rašmenimis įrašyti dokumento šaltinyje;
122.3.  jis vardą ir (ar) pavardę įgijo užsienio valstybėje, kurioje gyvena ar gyveno, ir vardas ir (ar) pavardė šiais rašmenimis įrašyti dokumento šaltinyje;
122.4. vaikui norima suteikti tėvų ar vieno iš jų pavardę, kuri dokumento šaltinyje įrašyta nelietuviškais rašmenimis. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

13. Jaunesnio kaip 16 metų nepilnamečio vaiko pavardė registruojant tėvystės pripažinimą, tėvystės (motinystės) nustatymą ir tėvystės (motinystės) nuginčijimą keičiama teisingumo ministro) tvirtinamų civilinės būklės aktų registravimo taisyklių nustatyta tvarka. 

IV SKYRIUS
PRAŠYMO PAKEISTI VARDĄ IR (AR) PAVARDĘ PATEIKIMO TVARKA 

14. Prašymą pakeisti vardą ir (ar) pavardę pareiškėjas gali pateikti pasirinktai civilinės metrikacijos įstaigai tiesiogiai, registruotu paštu, per kurjerį arba per Metrikacijos ir gyvenamosios vietos deklaravimo informacinę sistemą (toliau – MGVD informacinė sistema). Nuolat užsienyje gyvenantys Lietuvos Respublikos piliečiai prašymą taip pat gali pateikti per konsulinę įstaigą. Tokiu atveju prašymą pasirašiusio pareiškėjo parašo ir prie prašymo pridėtų dokumentų kopijų tikrumas turi būti paliudytas konsulinio pareigūno parašu ir antspaudu su Lietuvos valstybės herbu.
Punkto pakeitimai:
Nr. 1R-54, 2021-02-26, paskelbta TAR 2021-02-26, i. k. 2021-03912
Nr. 1R-183, 2022-04-29, paskelbta TAR 2022-04-29, i. k. 2022-08995

15. Prašymas gali būti pateikiamas asmeniškai arba per atstovą.  
16. Lietuvos Respublikos piliečio asmens tapatybei patvirtinti turi būti pateikiamas galiojantis Lietuvos Respublikos pasas arba asmens tapatybės kortelė, arba laikinasis pažymėjimas, jeigu Lietuvos Respublikos pilietis prarado Lietuvos Respublikos piliečio pasą ar asmens tapatybės kortelę, užsienio valstybės piliečio tapatybei patvirtinti – galiojantis užsienio valstybės piliečio kelionės dokumentas, pripažintas Lietuvos Respublikoje, arba teisę gyventi Lietuvos Respublikoje patvirtinantis dokumentas, arba leidimas gyventi Lietuvos Respublikoje, jei užsienio valstybės pilietis prarado kelionės dokumentą arba asmuo be pilietybės, pabėgėlis ar užsienietis, kuriam suteikta papildoma apsauga, neturi galiojančio kelionės dokumento (toliau – asmens tapatybės dokumentas). Prieglobsčio prašytojo asmens tapatybei patvirtinti gali būti pateikiamas ir užsieniečio registracijos pažymėjimas, jei prieglobsčio prašytojas neturi galiojančio kelionės dokumento.
Nuolat Lietuvos Respublikoje gyvenančio asmens be pilietybės, pabėgėlio ar užsieniečio, kuriam suteikta papildoma apsauga Lietuvos Respublikoje, statusui patvirtinti turi būti pateikiamas galiojantis leidimas gyventi Lietuvos Respublikoje.
Jeigu pareiškėjas į civilinės metrikacijos įstaigą kreipiasi per MGVD informacinę sistemą, jo asmens tapatybė patvirtinama elektroninio ryšio priemonėmis.
Jei pareiškėjas į civilinės metrikacijos įstaigą kreipiasi registruotu paštu ar per kurjerį, pateikiama asmens tapatybę patvirtinančio dokumento kopija, patvirtinta notaro, savivaldybės seniūnijos seniūno, Lietuvos Respublikos konsulinio pareigūno arba kito kompetentingo užsienio valstybės pareigūno.
Punkto pakeitimai:
Nr. 1R-54, 2021-02-26, paskelbta TAR 2021-02-26, i. k. 2021-03912
Nr. 1R-183, 2022-04-29, paskelbta TAR 2022-04-29, i. k. 2022-08995

17. Jeigu prašymas paduodamas per atstovą, kartu su kitais šiose taisyklėse nurodytais dokumentais civilinės metrikacijos įstaigai arba konsulinei įstaigai turi būti pateikiamas atstovavimą patvirtinantis dokumentas ir galiojantis atstovo asmens tapatybės dokumentas. 
18. Konsulinė įstaiga, priėmusi Lietuvos  Respublikos piliečio prašymą, ne vėliau kaip per 3 darbo dienas saugiomis elektroninio ryšio priemonėmis, o kai tokios galimybes nėra, – artimiausiu diplomatiniu paštu jį perduoda Vilniaus miesto savivaldybės administracijos Civilinės metrikacijos skyriui.
Punkto pakeitimai:
Nr. 1R-54, 2021-02-26, paskelbta TAR 2021-02-26, i. k. 2021-03912

19. Keičiant vardą ir (ar) pavardę, civilinės metrikacijos įstaigai turi būti pateikiami:
19.1. nustatytos formos prašymas pakeisti vardą ir (ar) pavardę (toliau – prašymas) (šių taisyklių 1 ir 4 priedai, kai keičiamas 16 metų sulaukusių asmenų vardas ir (ar) pavardė, arba šių taisyklių 2 ir 5 priedai, kai keičiamas jaunesnio kaip 16 metų nepilnamečio vaiko vardas ir (ar) pavardė);
19.2. kiti šių taisyklių 22–242, 25 ir 26 punktuose nurodyti dokumentai.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

191. Jei asmuo į civilinės metrikacijos įstaigą kreipiasi registruotu paštu, per kurjerį ar per MGVD informacinę sistemą, jis prašyme turi nurodyti informaciją apie valstybės rinkliavos sumokėjimą arba pridėti tai patvirtinantį dokumentą ar jo kopiją. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

192. Kai prašymas pateikiamas per MGVD informacinę sistemą, pateikiami suskaitmeninti šių taisyklių 22–242, 25 ir 26 punktuose nurodyti dokumentai, išskyrus šių taisyklių 23 ir 25 punktuose nurodytų asmenų rašytinius sutikimus. Jei civilinės metrikacijos įstaigai kyla abejonių dėl dokumentų autentiškumo, vardas ir (ar) pavardė nekeičiami, iki bus pateikti dokumentų originalai.
Šių taisyklių 23 ir 25 punktuose nurodyti asmenys savo rašytinius sutikimus civilinės metrikacijos įstaigai gali pateikti atvykę į civilinės metrikacijos įstaigą ar į konsulinę įstaigą, jeigu prašymas pakeisti vardą ir (ar) pavardę pateikiamas per konsulinę įstaigą. Kai šių taisyklių 23 ir 25 punktuose nurodyti asmenys, išskyrus vyresnį kaip 10 metų nepilnametį vaiką, neatvyksta į šias įstaigas ir jų rašytinus sutikimus pateikia pareiškėjas, taip pat kai jų rašytiniai sutikimai civilinės metrikacijos įstaigai pateikiami registruotu paštu ar per kurjerį, rašytiniame sutikime parašo tikrumas turi būti paliudytas notaro, savivaldybės seniūnijos seniūno, Lietuvos Respublikos konsulinio pareigūno ar kito kompetentingo užsienio valstybės pareigūno.
Šių taisyklių 25 punkte nurodytas vyresnio kaip 10 metų nepilnamečio vaiko rašytinis sutikimas civilinės metrikacijos įstaigai pateikiamas tik vaikui atvykus į civilinės metrikacijos įstaigą ar konsulinę įstaigą, jeigu prašymas pakeisti vardą ir (ar) pavardę pateikiamas per konsulinę įstaigą. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

20. Užsienio valstybių institucijų išduoti dokumentai turi būti išversti į lietuvių kalbą ir legalizuoti arba patvirtinti pažyma (Apostille), jeigu Lietuvos Respublikos tarptautinės sutartys ir Europos Sąjungos teisės aktai nenustato kitaip. Lietuvos Respublikos teisingumo ministerijai pranešus, kad Lietuvos Respublikos užsienio reikalų ministerija informavo, jog dėl susiklosčiusios ypatingos politinės situacijos ar humanitarinės krizės kurioje nors užsienio valstybėje dokumentai nėra legalizuojami ar tvirtinami pažyma (Apostille), civilinės metrikacijos įstaigos toje užsienio valstybėje išduotus dokumentus gali priimti nelegalizuotus ar nepatvirtintus pažyma (Apostille).
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

21. Jeigu pateikiamos Lietuvos Respublikos ar užsienio valstybių institucijų išduotų dokumentų kopijos, kartu nepateikiant dokumentų originalų, jos turi būti patvirtintos dokumentą išdavusios Lietuvos Respublikos ar užsienio valstybės institucijos, notaro, savivaldybės seniūnijos seniūno, Lietuvos Respublikos konsulinio pareigūno arba kito kompetentingo užsienio valstybės pareigūno.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

22. Kai pavardė keičiama šių taisyklių 9.1–9.3 papunkčiuose nurodytais pagrindais, civilinės metrikacijos įstaigai turi būti pateikiami civilinės būklės aktų įrašus liudijantys dokumentai, įrodantys, kad pareiškėjo tėvai, seneliai, proseneliai ar kiti protėviai pagal tiesiąją giminystės liniją arba vienas iš jų turėjo jo pageidaujamą įgyti pavardę, jeigu šie duomenys nėra įtraukti į Lietuvos Respublikos gyventojų registro duomenų bazę.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

23. Kai pavardė keičiama šių taisyklių 9.4 papunktyje nurodytu pagrindu, civilinės metrikacijos įstaigai turi būti pateikiami dokumentai, pagrindžiantys, kad konkretus asmuo yra pareiškėjo patėvis (pamotė), buvo globėjas (buvo ar yra rūpintojas), taip pat patėvio (pamotės) ar  globėjo (rūpintojo) laisvos formos rašytinis sutikimas dėl pareiškėjo pavardės pakeitimo. 
24. Kai vardas ir (ar) pavardė keičiami šių taisyklių 91.1 ir 121.1 papunkčiuose nurodytais pagrindais, civilinės metrikacijos įstaigai turi būti pateikiami dokumentai, pagrindžiantys, kad asmens vardas ir (ar) pavardė pakeisti užsienio valstybėje, ir asmens gyvenamąją vietą užsienio valstybėje ar turimą ar turėtą užsienio valstybės pilietybę patvirtinantys dokumentai.
Punkto pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564
Nr. 1R-183, 2022-04-29, paskelbta TAR 2022-04-29, i. k. 2022-08995

241. Kai vardas ir pavardė keičiami šių taisyklių 92 punkte nurodytu pagrindu, civilinės metrikacijos įstaigai turi būti pateikiama Lietuvos Respublikos sveikatos priežiūros įstaigos išduota pažyma apie diagnozuotą transseksualumą arba Europos Sąjungos valstybės narės sveikatos priežiūros įstaigos išduotas medicinos dokumentas apie diagnozuotą transseksualumą. 
Papildyta punktu:
Nr. 1R-453, 2021-12-31, paskelbta TAR 2021-12-31, i. k. 2021-27936

242. Šių taisyklių 93 ir 122 punktuose nurodytu pagrindu vardas ir (ar) pavardė keičiami laikantis Asmens vardo ir pavardės rašymo asmens tapatybę patvirtinančiuose ir kituose dokumentuose taisyklėse, patvirtintose Lietuvos Respublikos Vyriausybės 2022 m. balandžio 27 d. nutarimu Nr. 424 „Dėl Asmens vardo ir pavardės rašymo asmens tapatybę patvirtinančiuose ir kituose dokumentuose taisyklių patvirtinimo“, nustatytų sąlygų. Kai vardas ir (ar) pavardė keičiami šių taisyklių 93.2–93.6 ir 122.2–122.4 papunkčiuose nurodytais pagrindais, civilinės metrikacijos įstaigai turi būti pateikiamas dokumento šaltinis, kuriame vardas ir (ar) pavardė įrašyti nelietuviškais rašmenimis, jeigu šie duomenys nėra įtraukti į Gyventojų registro duomenų bazę. Kai vardas ir (ar) pavardė keičiami šių taisyklių 93.2, 93.3 ir 122.2 papunkčiuose nurodytais pagrindais, civilinės metrikacijos įstaigai turi būti pateikiami dokumentai, patvirtinantys turimą ar turėtą kitos valstybės pilietybę. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

243. Pasirinktas vardas ir (ar) pavardė rašomi lotyniškos abėcėlės rašmenimis be diakritinių ženklų, išskyrus tokias pat raides su diakritiniais ženklais, kaip lietuvių kalbos abėcėlėje: ą, ę, į, ų, ū, ė, č, š, ž. Taip pat gali būti rašomi papildomi ženklai (brūkšnelis, apostrofas, skliaustai, taškas): „ - “, „ ’ “,  „( )“, „ . “. 
Papildyta punktu:
Nr. 1R-183, 2022-04-29, paskelbta TAR 2022-04-29, i. k. 2022-08995

25. Kai keičiamas jaunesnio kaip 16 metų nepilnamečio vaiko vardas ir (ar) pavardė ir prašymas pateikiamas vieno iš tėvų, kartu su prašymu ir kitais šių taisyklių 19 punkte nurodytais dokumentais civilinės metrikacijos įstaigai turi būti pateikiamas kito iš turimų tėvų rašytinis sutikimas  ir vaiko, jeigu jam yra suėję 10 metų, rašytinis sutikimas. Kito iš turimų tėvų rašytinio sutikimo pateikti nereikia, jeigu jam įsiteisėjusiu teismo sprendimu laikinai ar neterminuotai yra apribota tėvų valdžia.
Jei civilinės metrikacijos įstaigai kyla abejonių, ar vaiko vardo ir (ar) pavardės pakeitimas atitinka geriausius vaiko interesus, ji kreipiasi į valstybinę vaiko teisių apsaugos instituciją dėl išvados, kurioje įvertinama vaiko vardo ir (ar) pavardės pakeitimo atitiktis vaiko interesams, gavimo.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

26. Kai jaunesnio kaip 16 metų nepilnamečio vaiko vardas keičiamas taisyklių 11 punkte nurodytu pagrindu, civilinės metrikacijos įstaigai turi būti pateikiamas motyvuotas nepilnamečio vaiko tėvų ar vieno iš jų rašytinis paaiškinimas, kodėl pageidaujama keisti vardą.
Punkto pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564
Nr. 1R-183, 2022-04-29, paskelbta TAR 2022-04-29, i. k. 2022-08995

V SKYRIUS 
PRAŠYMO PAKEISTI VARDĄ IR (AR) PAVARDĘ NAGRINĖJIMO TVARKA 

27. Civilinės metrikacijos įstaigos valstybės tarnautojas ar darbuotojas, dirbantis pagal darbo sutartį (toliau – darbuotojas), taip pat konsulinis pareigūnas arba konsulinės įstaigos įgaliotas darbuotojas, priėmęs prašymą ir kitus šiose taisyklėse nurodytus dokumentus, privalo pareiškėjui išaiškinti vardo ir (ar) pavardės pakeitimo teisines pasekmes ir pareigą sumokėti valstybės rinkliavą. Kai pareiškėjas prašymą pateikia per MGVD informacinę sistemą, jam ši informacija pateikiama elektroninėmis ryšio priemonėmis. Kai pareiškėjas prašymą pateikia registruotu paštu ar per kurjerį, pareiškėjas privalo savarankiškai susipažinti su vardo ir (ar) pavardės pakeitimo teisinėmis pasekmėmis.
Punkto pakeitimai:
Nr. 1R-54, 2021-02-26, paskelbta TAR 2021-02-26, i. k. 2021-03912
Nr. 1R-183, 2022-04-29, paskelbta TAR 2022-04-29, i. k. 2022-08995

28. Vardui ir (ar) pavardei pakeisti užvedama vardo ir (ar) pavardės pakeitimo byla (toliau – byla), į kurią dedamas prašymas ar per MGVD informacinę sistemą pateikto elektroninės formos prašymo nuorašas ir kurioje surenkama visa reikalinga informacija, susijusi su vardo ir (ar) pavardės keitimu.
Punkto pakeitimai:
Nr. 1R-54, 2021-02-26, paskelbta TAR 2021-02-26, i. k. 2021-03912

29. Jeigu civilinės metrikacijos įstaigos archyve nėra civilinės būklės aktų įrašų, kuriuose būtų keičiamas vardas ir (ar) pavardė, civilinės metrikacijos įstaiga turi reikiamus įrašų nuorašus išreikalauti iš kitos civilinės metrikacijos įstaigos ar valstybės archyvo. Jeigu civilinės būklės akto įrašas yra prarastas, jis turi būti atkurtas teisingumo ministro tvirtinamų civilinės būklės aktų registravimo taisyklių nustatyta tvarka. 
30. Kilus neaiškumų dėl asmenvardžių darybos, turi būti prašoma Valstybinės lietuvių kalbos komisijos išvados.
31. Byla baigiama nustatytos formos išvada dėl vardo ir (ar) pavardės pakeitimo (toliau – išvada) (šių taisyklių 3 priedas). Išvadą pasirašo ją parengęs darbuotojas, o tvirtina civilinės metrikacijos įstaigos vadovas arba kitas įgaliotas civilinės metrikacijos įstaigos tarnautojas.
Punkto pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564

32. Šių taisyklių 91.1 ir 121.1 papunkčiuose bei 92, 93 ir 122 punktuose nurodytais atvejais reikia gauti Teisingumo ministerijos leidimą. Tokiu atveju išvadą pasirašo civilinės metrikacijos įstaigos vadovas ar kitas įgaliotas civilinės metrikacijos įstaigos tarnautojas. Pasirašyta išvada kartu su byla siunčiama Teisingumo ministerijai.
Teisingumo ministro įsakymu įgaliotas valstybės tarnautojas tvirtina arba atsisako tvirtinti išvadą. Išvados patvirtinimas ar atsisakymas patvirtinti išvadą gali būti skundžiamas Lietuvos Respublikos civilinio proceso kodekso nustatyta tvarka.
Punkto pakeitimai:
Nr. 1R-165, 2019-05-10, paskelbta TAR 2019-05-10, i. k. 2019-07564
Nr. 1R-453, 2021-12-31, paskelbta TAR 2021-12-31, i. k. 2021-27936
Nr. 1R-183, 2022-04-29, paskelbta TAR 2022-04-29, i. k. 2022-08995

33. Byla kartu su išvada grąžinama ją pateikusiai civilinės metrikacijos įstaigai, jeigu prieš teisingumo ministro įsakymu įgaliotam valstybės tarnautojui priimant sprendimą dėl leidimo keisti vardą ir (ar) pavardę nustatoma, kad byloje arba išvadoje yra trūkumų (civilinės metrikacijos įstaigos padarytų klaidų), dėl kurių negalima priimti sprendimo dėl leidimo keisti vardą ir (ar) pavardę. Grąžinant bylą nurodoma, kokie trūkumai turėtų būti pašalinti. 
34. Jeigu teisingumo ministro įsakymu įgaliotas valstybės tarnautojas atsisako patvirtinti išvadą leisti pakeisti vardą ir (ar) pavardę, per 5 darbo dienas motyvuotu raštu apie tai pranešama pareiškėjui ir išvadą pateikusiai civilinės metrikacijos įstaigai.
35. Jeigu teisingumo ministro įsakymu įgaliotas valstybės tarnautojas atsisako tvirtinti išvadą neleisti pakeisti vardo ir (ar) pavardės, per 5 darbo dienas motyvuotu raštu apie tai pranešama išvadą pateikusiai civilinės metrikacijos įstaigai. Civilinės metrikacijos įstaiga per 5 darbo dienas nuo šio pranešimo gavimo dienos turi pateikti Teisingumo ministerijai tvirtinti išvadą leisti pakeisti vardą ir (ar) pavardę. 
36. Teisingumo ministerija bylą su patvirtinta ar nepatvirtinta išvada grąžina ją pateikusiai civilinės metrikacijos įstaigai. 
37. Jeigu patvirtinama išvada neleisti keisti vardo ir (ar) pavardės, civilinės metrikacijos įstaiga per 3 darbo dienas raštu informuoja pareiškėją apie šią išvadą. 
38. Jeigu patvirtinama išvada neleisti pakeisti vardo ir (ar) pavardės arba atsisakoma patvirtinti išvadą leisti pakeisti vardą ir (ar) pavardę, civilinės metrikacijos įstaiga grąžina pareiškėjui civilinės būklės aktų įrašų įregistravimo liudijimų originalus, išduotus iki 2016 m. gruodžio 31 d., jeigu jie buvo pateikti paduodant prašymą.
39. Vardo ir (ar) pavardės pakeitimas registruojamas sudarant asmens paskutinio civilinės būklės akto įrašo pakeitimo ar papildymo įrašą.  
40. Vardo ir (ar) pavardės pakeitimą civilinės metrikacijos įstaiga registruoja ne vėliau kaip kitą darbo dieną po sprendimo pakeisti vardą ir (ar) pavardę priėmimo dienos, o tais atvejais, kai reikalingas Teisingumo ministerijos leidimas, – ne vėliau kaip kitą darbo dieną po patvirtintos išvados gavimo civilinės metrikacijos įstaigoje dienos. Civilinės metrikacijos įstaiga, įregistravusi vardo ir (ar) pavardės pakeitimą, informuoja apie tai pareiškėją per 3 darbo dienas.
Punkto pakeitimai:
Nr. 1R-183, 2022-04-29, paskelbta TAR 2022-04-29, i. k. 2022-08995

41. Prašymas, kai Teisingumo ministerijos leidimas nėra reikalingas, turi būti išnagrinėtas per 20 darbo dienų nuo prašymo ir kitų dokumentų gavimo įstaigoje dienos. Civilinės metrikacijos įstaigos vadovo sprendimu šis terminas gali būti pratęstas dar 10 darbo dienų.
42. Prašymas, kai reikia gauti Teisingumo ministerijos leidimą keisti vardą ir (ar) pavardę, turi būti išnagrinėtas ne vėliau kaip per 2 mėnesius nuo prašymo ir kitų dokumentų gavimo įstaigoje dienos. Prireikus atkurti prarastą civilinės būklės akto įrašą arba gauti iš Lietuvos ar užsienio valstybių institucijų ar valstybės archyvo civilinės būklės aktų įrašų nuorašus, pažymas, išvadas, civilinės metrikacijos įstaigos vadovo sprendimu šis terminas gali būti pratęstas iki 4 mėnesių. 
Bylos kartu su išvada grąžinimas ją pateikusiai civilinės metrikacijos įstaigai šių taisyklių 33 punkte nustatyta tvarka nesustabdo šiame punkte nurodytų terminų skaičiavimo. 
_________________

